A BIZOTTSÁG 383/2005/EK RENDELETE
(2005. március 7.)
a borágazat termékeire alkalmazandó átváltási árfolyamokra vonatkozó meghatározó ügyleti tények meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az euró bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendeletre (1) és különösen annak 3. cikke (2) bekezdésére,
mivel:
(1)
Az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról szóló, 1998. december 22-i 2808/98/EK bizottsági rendelete (2) a 2799/98/EK rendelet 3. cikkében megállapított kritériumok alapján határozza meg az alkalmazandó átváltási árfolyamokra vonatkozó meghatározó ügyleti tényeket, az e kritériumok alapján az érintett szektorokra érvényes sajátos meghatározások vagy mentességek sérelme nélkül.
(2)
A borpiac közös szervezésével kapcsolatos egyes intézkedésekre alkalmazandó átváltási árfolyamokra vonatkozó meghatározó ügyleti tények egyediek, és ezért ezeket egy külön rendeletben kell meghatározni.
(3)
A borpiac közös szervezéséről szóló, 1999. május 17-i 1493/1999/EK tanácsi rendelet (3) 8. cikke úgy rendelkezik, hogy támogatás nyújtható abban az esetben, ha egy meghatározott területen véglegesen felhagynak a szőlőtermesztéssel. A termelési potenciálra tekintettel a borpiac közös szervezéséről szóló 1493/1999/EK tanácsi rendelet alkalmazása részletes szabályainak megállapításáról szóló, 2000. május 31-i 1227/2000/EK bizottsági rendelet (4) 8. cikkének (5) bekezdése megállapítja a hektáronkénti támogatás maximális szintjét. Az igazgatás egyszerűsítése érdekében e támogatási összeg átváltási árfolyama meghatározó ügyleti tényének a borászati év elejére kell esnie.
(4)
Az 1493/1999/EK rendelet 11. cikke létrehozott egy rendszert a szőlőültetvények szerkezetátalakítására és átállására. Az igazgatás egyszerűsítése érdekében a rendelet 14. cikkében előírt pénzügyi támogatásra alkalmazandó átváltási árfolyamként az Európai Központi Bank által a pénzügyi támogatás megállapításának tárgyévét képező pénzügyi évet megelőző július 1. előtt legutoljára rögzített árfolyamot kell alkalmazni.
(5)
Az 1493/1999/EK rendelet 27. és 28. cikke a termelőknek fizetendő felvásárlási árakat és a lepárló által igénybe vehető támogatást ír elő, ami a borkészítés melléktermékeinek lepárlásáért és a kettős hasznosítású szőlőből előállított bor lepárlásáért adható. Figyelembe véve a tevékenységek gazdasági céljait és a végrehajtásukra irányuló eljárást, az ezekre az összegekre alkalmazandó átváltási árfolyam meghatározó ügyleti tényének a tárgy szerinti borászati év első napjára kell esnie.
(6)
Az 1493/1999/EK rendelet 29. cikke minimális ár kifizetését írja elő a termelők számára, és olyan támogatást, amit a lepárló kaphat a szeszesital-ágazat támogatását célzó lepárlásért. A rendelet 30. cikke szerint krízislepárlási intézkedést lehet bevezetni a jelentős termékfelesleg vagy minőségi gondok következtében kialakult kivételes piaci zavar esetében. Az igazgatás egyszerűsítése érdekében az ezekben az esetekben alkalmazandó árfolyamoknál a meghatározó ügyleti tény havonta esedékes.
(7)
A piaci mechanizmusokra tekintettel a borpiac közös szervezéséről szóló 1493/1999/EK rendelet végrehajtása részletes szabályainak megállapításáról szóló 1623/2000/EK bizottsági rendelet (5) a szeszezett bor készítőinek támogatást ír elő. Mivel ennek a támogatásnak az összege a szóban forgó lepárlási intézkedésekkel van kapcsolatban, a meghatározó ügyleti tény meghatározásánál indokolt ugyanazt az elvet alkalmazni.
(8)
Az 1493/1999/EK rendelet 34. és 35. cikke meghatározott célú felhasználásra nyújtott támogatásokat létesít. Ahhoz, hogy a meghatározó ügyleti tényt a gazdasági célkitűzéshez a lehető legközelebb állapítsák meg, továbbá az igazgatás egyszerűsítése érdekében a meghatározó ügyleti ténynek annak a hónapnak az első napjára kell esnie, amikor az e rendelet 34. cikkében előírt támogatással kapcsolatban az első alkoholtartalom-növelési műveletet elvégzik, és minden olyan hónap első napjára, amikor az e rendelet 35. cikkében előírt támogatással kapcsolatban feldolgozási munkát végeznek.
(9)
Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Termelési potenciál
(1) Az 1493/1999/EK rendelet 8. cikkében előírt végleges kivonási támogatásra alkalmazandó átváltási árfolyamra vonatkozó meghatározó ügyleti tény annak a borászati évnek az első napja, amelyben a támogatási kérelmet benyújtották.
(2) Az 1493/1999/EK rendelet 14. cikkében előírt, a szőlőültetvények szerkezetátalakítására és átállására nyújtott pénzügyi támogatásra alkalmazandó átváltási árfolyamként az Európai Központi Bank által a pénzügyi támogatás megállapításának tárgyévét képező pénzügyi évet megelőző július 1. előtt legutoljára rögzített árfolyamot kell alkalmazni.
2. cikk
Piaci mechanizmusok
(1) Az 1493/1999/EK rendelet 27. cikkének (9) és (11) bekezdésében előírt, a bortermelés melléktermékeinek a lepárlásakor a felvásárlási árra és a lepárlónak kifizetendő támogatásra alkalmazandó átváltási árfolyamra vonatkozó meghatározó ügyleti tény annak a borászati évnek az első napjára esik, amelyre vonatkozóan a felvásárlási árat kifizették.
(2) Az 1493/1999/EK rendelet 28. cikkének (3) és (5) bekezdésében előírt, a kettős hasznosítású szőlőből nyert bor lepárlásakor a felvásárlási árra és a lepárlónak kifizetendő támogatásra alkalmazandó átváltási árfolyamra vonatkozó meghatározó ügyleti tény annak a borászati évnek az első napjára esik, amelyre vonatkozóan a felvásárlási árat kifizették.
(3) Az 1493/1999/EK rendelet 29. cikkének 2. és 4. bekezdésében előírt, az asztali borok és az asztali borok készítésére alkalmas boroknak a szeszesital-ágazatot támogató lepárlásásakor az elsődleges támogatásra és a minimumárra alkalmazandó átváltási árfolyamra vonatkozó meghatározó ügyleti tény annak a hónapnak az első napjára esik, amikor az első szerződéses bor leszállítására sor kerül.
(4) Az 1493/1999/EK rendelet 30. cikkében előírt, a krízislepárláskor a minimumárra alkalmazandó átváltási árfolyamra vonatkozó meghatározó ügyleti tény annak a hónapnak az első napjára esik, amikor az első szerződéses bor leszállítására sor kerül.
(5) Az 1623/2000/EK rendelet 69. cikke (3) bekezdésének harmadik álbekezdésében előírt, a szeszezett bort előállítók részére fizetett támogatásra alkalmazandó átváltási árfolyamra vonatkozó meghatározó ügyleti tény ugyanaz, mint ami az érintett lepárlási intézkedések esetében alkalmazandó.
(6) Az 1493/1999/EK rendelet 34. cikkének (1) bekezdésében előírt, az alkoholtartalom növelésére felhasznált sűrített szőlőmustok vagy finomított szőlőmust-készítmények után fizetendő támogatásra alkalmazandó átváltási árfolyamra vonatkozó meghatározó ügyleti tény annak a hónapnak az első napjára esik, amikor az első alkoholtartalom-növelési műveletre sor kerül.
(7) Az 1493/1999/EK rendelet 35. cikkének (1) bekezdésében előírt, a szőlőmustok és sűrített szőlőmustok használatakor fizetendő támogatásra alkalmazandó átváltási árfolyamra vonatkozó meghatározó ügyleti tény minden olyan hónapnak az első napjára esik, amikor feldolgozási műveletekre kerül sor.
3. cikk
Hatálybalépés
Ez a rendelet az Európai Unió Hivatalos Lapjában való kihirdetését követő napon lép hatályba
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. március 7-én.